Wat hou die toekoms vir Patricia de Lille in?Patricia de Lille. Foto: Ayanda Ndamane/African News Agency Deur Inus Bester Gebeure rakende Patricia de Lille, die DA-burgemeester van Kaapstad, hou interessante moontlikhede vir haar politieke loopbaan in. Sy besef terdeë haar tyd in die DA is iets van die verlede, maar met ŉ algemene verkiesing op die horison, wil sy die maksimum skade aan die DA aanrig – tot voordeel van Patricia de Lille. Haar verbasing die afgelope Donderdag oor DA-raadslede wat terstond uit dié party bedank het om hul agter De Lille te skaar, was uitstaande toneelspel – van De Lille as hoofspeler, tot die raadslede as byspelers. De Lille én die raadslede speel vir die media, en dié ongewone optrede in die raadsaal van Kaapstad het ongetwyfeld die aandag op hul gevestig – met hoofopskrifte in die media die volgende môre. Nóg ŉ oorwinning vir De Lille en haar meelopers oor die DA. Voorts is die klem duidelik geplaas op die DA wat, ongeag die gevolge, van De Lille ontslae wil raak. En dít buit De Lille en haar gevolg op ŉ baie slinkse manier uit tot hul voordeel. Die “DA het De Lille net misbruik” en “die DA is ŉ wit rassistiese party.” Dié uitsprake maak veral die bruin DA-kiesers die hoenders in en skaar hulle in hul duisende by die bruin De Lille wat volgens hulle so onregverdig deur die DA behandel is. En hou in gedagte, hierdie is nie die eerste voormalige lede van Patricia de Lille se ou party, die Independent Democrats (ID), wat deur die DA die trekpas gegee is nie. Evert Manuel het as DA-raadslid uit die Bergrivier-munisipaliteit bedank kort voordat hy uitgestem sou word deur die DA. Ook hý was DA-burgemeester en een van die eerste ID’s wat moes waai. Intussen het die DA-beheerde stadsraad in Kaapstad op ŉ geslote vergadering ook besluit om De Lille strafregtelik te vervolg. De Lille se reaksie was, soos verwag, dat sy dit oorweeg om dan nié as uitvoerende burgemeester te bedank nie. Sou die DA besluit om ŉ mosie van wantroue teen haar in te stel, kan een van twee dinge gebeur. Sy kan óf die mosie oorleef indien opposisielede haar steun om aan te bly óf die DA kan haar uitstem. Hierdie gebeure maak die bruin kiesers intussen nog meer haatdraend teenoor die DA – en dit met die verkiesing wat om die draai is! My voorspelling is, eerstens, dat De Lille en haar gevolg dié saak in Kaapstad sal probeer uitrek tot in Januarie of Februarie 2019. Teen daardie tyd is die meerderheid bruin kiesers al redelik keelvol vir die DA en het klaar besluit om die DA die rug te keer tydens die verkiesing. En dan? Tweedens, sit De Lille-aanhangers soos Evert Manuel sedert sy bedanking uit die Bergrivier-raad beslis nie agteroor op die stoep en koerant lees en koffie drink nie. Hulle werk kliphard agter die skerms. Werk waaraan, sal jy vra. Skermskootvan die OVK se webtuiste. Foto:Verskaf. Soos die skermskoot van die Onafhanklike Verkiesingskommissie (OVK) se webtuiste hieronder aantoon, is die Independent Democrats (ID) nooit as politieke party gederegistreer by die OVK nie. Die party is steeds geregistreer as bestaande politieke party wat te enige tyd aan enige verkiesing landwyd kan deelneem. En wie is die kontakpersoon volgens die OVK-skermskoot? Niemand anders nie as Patricia de Lille. Dis waarmee Evert Manuel, Patricia de Lille en ander ID-gesindes besig is. Hulle beywer hulle reeds vir volgende jaar se algemene verkiesing waar Manuel, De Lille en dié wat as raadslede in Kaapstad bedank het, hoop om in Junie 2019 hul sitplekke in die Nasionale Vergadering in te neem. En wat van 2021 se munisipale verkiesing in Kaapstad? Indien die bruin steun vir die ID gaan wees soos daar gehoop word (wat ek glo beduidend kan wees), kan dit wees dat die DA nie ŉ volstrekte meerderheid in Kaapstad behaal nie. En wat maak die DA dán om beheer in Kaapstad te behou? Vorm weer ŉ koalisie, maar met wie? Tog nie die ANC nie, sal jy sê. Ek glo ook nie met die EFF nie, omdat 2019 se verkiesing dan al aan die DA sou gewys het hy verloor baie steun onder wit kiesers, juis oor sy saamwerkery met die EFF – dieselfde party wat wit mense wil uitmoor. Die enigste ander opsie vir die DA om Kaapstad te behou? Om met Patricia de Lille se ID in koalisie te gaan. En die ID sal dit beslis oorweeg – op één voorwaarde: Dat Patricia de Lille die uitvoerende burgemeester van Kaapstad word. So sal Patricia de Lille dan die DA uitoorlê en terselfdertyd wraak neem.